Ɛumar Drwic

Ilul Ɛumar Drwic ɣ 1960 ɣ Gulmima ɣ iffusugmuḍ n Tmazɣa tutrimt (Amṛṛuk). Iga yan ɣ imɣnasn n tmsmunt tamttilt tadlsant TILILLI n Tizi n Yimnayn (Gulmima); yaru yan Udllis n tmdyazin amsinwal s tmaziɣt d tkatalant ig assaɣ ns: Anfara - Desglaç g usggas n 2005. Iffɣ-d udlis-a g tmazirt n Katalunya.

Timdyazin

ASERRARU N UZ’MAY

Neggawer s umata,
Z’min-aɣ ayt ufella,
Ssgerden-aɣ-d ɣef uya,
Anelli innqezwa,
Seg usenti ay negna,
S tidda d tmira.
Nekk lliɣ g umaris,
Afus-inu ig agris,
Imeddukkal gan aftis,
Ur amun g Ayt Udlis, 
Nurzen g ufurrgis.
Nuwi-d akw isalan
Seg tmura nn' aɣ-yufan,
Kerzent digneɣ ifsan
N umziray d yiman,
Nɣal is idsent nman,
Zziɣ tin yigidu d waman.
Mdin-i-tt amm uslem,
Iles n yu-nu isusem,
Tawda digi trekkem,
Afus da yi-ireggem,
Tarwa n yiwdan terdem:
Sgujleɣ-as isem.
Amekraz ig' i d awullu,
Z’d’iɣ-as mas ig amlu.
Dɣi, ukiɣ d ugulu:
Tewser-nnek ay aseklu,
Ad teg asfaylu neɣ iflu
Mek ur tgi gmas i umedlu.

SUSS ALUD’ D UGED’RUR!

Tuzlin iswan idammen jjint,
Allen iz’ran takat md’errant,
Amaɣus n ustaɣ iga tamtunt,
Issaley iseggiwar
G idɣaren ur nbedder.
Aɣ-am amdaz a tawda
G taggalt geɣ ad’eggwal!
Sawlent-i-d tirsal n uslal
Isennextem wuffal.
Taselluft n uɣiwel tuzzel,
Tesferdedda-d taxladda,
Han ass issudda,
Id’es n yid’ ibedda.

 Tisaɣulin 
Drwic ɣ poetasdelmundo.com
Drwic ɣ amaynu.net

Taggayt:Tameddurt
Taggayt:Imdyazn n umṛṛuk
Taggayt:Imaran